مارچ 1887 نوں سبی - کوئٹہ ریلوے لائن دی تعمیر مکمل ہو گئی۔ 25 مارچ 1889 نوں روہڑی تے سکھر دے وچکار لینس ڈاؤن پُل دا افتتاح ہویا۔ ایس پُل دی تعمیر مکمل ہوݨ توں بعد کراچی - پشاور بزریعہ ریل جُڑ گئے۔ 15 نومبر 1896 نوں روہڑی - حیدرآباد براستا ٹنڈو آدم، نواب شاہ تے محرابپور ریلوے لائن دا افتتاح ہویا۔ 25 مئی 1900 نوں کوٹری پُل تے 8 کلومیٹر لمبی کوٹری - حیدرآباد ریلوے لائن مکمل ہو گئی۔ ایس سیکشن دے مکمل ہوݨ توں بعد پاکستان ریلویز دی کراچی - پشاور موجودہ مرکزی ریلوے لائن وی مکمل ہو گئی۔ نارتھ ويسٹرن ریلوے نوں فروری 1961 چ پاکستان ويسٹرن ریلوے تے مئی 1974 چ پاکستان ریلویز چ بدل دتا گیا۔